TEST: Mova ViAX 600

Robotplæneklippere har udviklet sig enormt de seneste få år. Hvor de tidligere blev vurderet på, om de overhovedet kunne finde rundt i haven uden at sætte sig fast, handler det i dag langt mere om finesse. Kan de klippe helt ud til kanterne? Er navigationen effektiv? Er appen gennemtænkt? Og ikke mindst: Er de dyrere modeller rent faktisk pengene værd? Det er netop de spørgsmål, Mova ViAX 600 gør interessante. Mova er Dreames søsterbrand, og meget af teknologien er den samme i lange stræk som de dyrere Dreame modeller (eksempelvis A3, som vi har testet her, der dog er beregnet til større og mere avancerede haver). Derfor er forventningerne også høje. Kan en billigere model levere næsten den samme oplevelse, eller er besparelsen tydelig i hverdagen? Efter flere ugers test står det klart, at Mova ViAX 600 rammer en imponerende balance. Den er ikke perfekt, men når det gælder det vigtigste – nemlig at holde plænen pæn – er den overraskende tæt på robotplæneklippere, der koster væsentligt mere.

Nem opsætning – men appen trænger til en kærlig hånd

Selve opsætningen af Mova ViAX 600 er heldigvis en ukompliceret affære. Robotten blev hurtigt koblet på hjemmets Wi-Fi og der var ingen udfordringer med forbindelsen under testen. Det er positivt, for netop stabiliteten under den første installation kan være afgørende for, om man får en god eller frustrerende start.

Når kortlægningen er færdig kører MOVA Viax 600 ud og klipper. Husk at græsset helst skal være kort inden første tur.

Mova benytter den samme app som Dreame, og det er både en styrke og en svaghed. Funktionerne er mange, og man kan justere stort set alt fra klippemønstre til tidsplaner og klippehøjde direkte fra telefonen. Samtidig er appen dog efterhånden blevet lidt rodet. Når én app skal håndtere både robotstøvsugere og robotplæneklippere, bliver brugeroplevelsen ikke altid lige intuitiv. Man skal ofte lede lidt længere end man burde efter de funktioner, man faktisk bruger til daglig.

Det hjælper heller ikke, at oversættelsen flere steder tydeligt bærer præg af at være maskinoversat fra kinesisk. Der dukker formuleringer op, som ganske enkelt lyder mærkelige på dansk, og enkelte menupunkter kræver lidt tolkning, før man er helt sikker på, hvad de egentlig betyder. Det er ikke noget, der gør robotten svær at bruge, men det trækker oplevelsen en smule ned og giver ikke det mest gennemarbejdede indtryk. En grundig sproglig gennemgang ville gøre appen langt mere professionel.

Den automatiske kortlægning er heller ikke noget, jeg ville købe robotten for. I teorien kan Mova ViAX 600 selv kortlægge haven, men i praksis måtte jeg stadig køre den langs plænens kanter for at få et præcist kort. Det er dog svært at kritisere netop denne model for det. Min erfaring efter at have testet en lang række robotplæneklippere er, at automatisk kortlægning fortsat er en teknologi, der fungerer bedre på papiret end i virkeligheden. Her adskiller Mova sig ikke nævneværdigt fra konkurrenterne.

Klipperesultatet imponerer

Når først haven er oprettet, begynder Mova ViAX 600 for alvor at vise sine kvaliteter. Det første, man lægger mærke til, er, hvor jævnt den klipper. Allerede efter få dages drift står plænen ensartet, og efter en uge ser den ganske enkelt velholdt ud. Det er præcis den oplevelse, man ønsker af en robotplæneklipper – den skal passe sit arbejde så diskret, at man næsten glemmer, den eksisterer.

Jeg havde ærligt talt forventet, at forskellen til dyrere modeller ville være større, end den viste sig at være. Men når jeg ser på det færdige resultat, er det svært at pege på tydelige kompromiser. Mova ViAX 600 leverer et klipperesultat, der i praksis ligger meget tæt på væsentligt dyrere robotplæneklippere, og det er uden tvivl dens største styrke.

Robotten arbejder samtidig forbavsende støjsvagt. Selv når den kører tæt på terrassen, er den aldrig generende, og det gør en reel forskel i hverdagen. En robotplæneklipper skal trods alt ofte arbejde flere timer om dagen, og derfor betyder støjniveauet mere, end mange tror. Her klarer Mova ViAX 600 sig rigtig godt.

Klippehøjden justeres elektronisk direkte fra appen, hvilket er en funktion, man ofte forbinder med dyrere modeller. Det gør det hurtigt at tilpasse plænen til årstiden eller vejret uden at skulle ud og justere robotten manuelt.

Effektiv navigation giver færre problemer

Navigationen er en af de ting, der virkelig adskiller gode robotplæneklippere fra middelmådige modeller. Her gør Mova ViAX 600 et godt indtryk. Den bevæger sig logisk rundt i haven og virker sjældent usikker på, hvor den skal hen. Under testen oplevede jeg ikke situationer, hvor robotten brugte unødigt lang tid på at finde vej eller kørte rundt uden et tydeligt formål.

Forhindringsgenkendelsen rammer også en god balance. Robotten er forsigtig nok til at undgå havemøbler, legetøj og andre genstande, men den bliver aldrig så forsigtig, at den efterlader store områder uklippet. Det er faktisk en detalje, som flere producenter stadig kæmper med. Nogle robotplæneklippere reagerer så voldsomt på selv små genstande, at de laver meget store buer uden om dem. Mova ViAX 600 holder sig betydeligt tættere på forhindringerne og udnytter derfor plænen mere effektivt.

Vores testgris undgik MOVA Viax 600 ganske behændigt, men uden at køre i enorme buer udenom.

Kantklipningen er til gengæld fortsat et område, hvor udviklingen generelt ikke er helt i mål. Mova ViAX 600 kommer ikke tæt nok på kanterne til, at man kan undvære en græstrimmer. Der vil fortsat være en smal kant langs bede, hegn og fliser, som med jævne mellemrum skal ordnes manuelt. Det er dog ikke en svaghed, der er unik for denne model. Tværtimod er det fortsat et kompromis, man må acceptere med stort set alle kabelfrie robotplæneklippere på markedet.

Hvor er forskellen til de dyrere modeller?

Efter flere ugers brug sidder jeg egentlig tilbage med det samme spørgsmål, som jeg havde, da testen begyndte: Hvad får man egentlig ved at bruge markant flere penge?

Svaret er, at man først og fremmest får flere komfortfunktioner og en mere poleret oplevelse. De dyreste modeller har ofte smartere software, mere avancerede funktioner og en app, der føles mere gennemarbejdet. Nogle klarer også mere komplekse haver med stejle skråninger eller meget udfordrende terræn bedre.

Men hvis man ser isoleret på den opgave, de fleste robotplæneklippere bliver købt til – nemlig at holde en almindelig dansk græsplæne flot – så leverer Mova ViAX 600 forbavsende tæt på samme resultat. Det er netop derfor, den er interessant. Den sparer ikke på det vigtigste.

Byggekvaliteten understøtter også det indtryk. Selvom Mova er positioneret som et mere prisvenligt brand, føles robotten solid, og intet ved konstruktionen giver indtryk af, at der er taget åbenlyse genveje for at presse prisen ned.

En robotplæneklipper de fleste vil blive glade for

Mova ViAX 600 er ikke den mest avancerede robotplæneklipper på markedet, og det forsøger den heller ikke at være. Til gengæld gør den det, som langt de fleste haveejere forventer: Den holder plænen flot med et minimum af besvær.

Der er stadig plads til forbedringer. Appen kunne være langt mere overskuelig, oversættelsen trænger til en grundig gennemgang, og automatisk kortlægning er endnu ikke så intelligent, som producenterne gerne vil have os til at tro. Kantklipningen kræver fortsat en tur med græstrimmeren en gang imellem.

Alligevel ændrer det ikke ved det samlede indtryk. Når robotten først er sat op, passer den sit arbejde forbilledligt. Den navigerer effektivt, undgår forhindringer uden at være overforsigtig, arbejder støjsvagt og leverer et klipperesultat, der er tæt på de dyrere modeller. For langt de fleste haveejere er det netop de egenskaber, der betyder noget i hverdagen.

Derfor er Mova ViAX 600 ikke bare et billigere alternativ til de etablerede premium-modeller. Den er et bevis på, at man i dag kan få en robotplæneklipper, der leverer en oplevelse, som ligger overraskende tæt på topmodellerne, uden at prisen følger med. For de fleste vil det være et kompromis, der er meget let at leve med.

TEST: Mova ViAX 600